Onmin oor motorfietse wat erewag vir Oom Boen staan | Netwerk24
Onmin oor motorfietse wat erewag vir Oom Boen staan
Deur Nasifa Sulaiman 10 Junie 2019 06:00
Die motorfietse het erewag gestaan vir die oud-Albertsspeler, wyle Samuel "Boen" Claassen. Foto:
Sosiale media het behoorlik gegons toe motorfietse onlangs voor 'n rugbywedstryd op die baan van die Bolandpark-stadion toegelaat is.
Standard het talle klagtes ontvang en verskeie Worcesteriete het hul misnoeë uitgespreek. Vrae is gevra oor hoekom motorfietse op die baan toegelaat is.
Volgens die voorsitter van die Alberts-rugbyklub, Joffrey Jack, het die klub dié dag, voor die hoofwedstryd teen die Greenleaves, 'n oud-Albertsspeler vereer. Die oudspeler, Samuel "Boen" Claassen, is vroeër daardie week oorlede en Claassen se naasbestaandes is deur Jack en 'n oudpresident van die klub, Cathy Wentze, op die veld gelei. Spelers en motorfietsryers het 'n erewag gestaan.
Die Breedevallei-munisipaliteit (BVM) het bevestig dat 'n paar motorfietse 'n erewag by die Alberts-wedstryd gevorm het.
"Die munisipaliteit sal, benewens normale instandhouding, nooit toestemming verleen vir motors, motorfietse of enige voertuie op die tartanbaan nie," sê die BVM-woordvoerder, Johan Botha.
Die motorfietse het glo dadelik ná die erewag die baan verlaat.
Mense wat gekla het, sê hulle kan nie verstaan hoe motorfietse op 'n atletiekbaan toegelaat is nie omdat dit die baan net nog verder kan beskadig.
Jack sê dit was nie Alberts se bedoeling om die baan te beskadig nie.
"Ons het Oom Boen vereer en die motorfietse was net om kleur te gee aan die dag. Die motorfietse was minder as vyf minute op die baan en hulle het nie "gespin" nie, net geluide gemaak. Hulle het net 'n erewag gevorm," sê Jack.
Kosie Koopman, 'n afrigter by die Worcester-atletiekklub, wat die baan elke dag tot twee keer met sy atlete gebruik, sê hy voel ongelukkig oor wat gebeur het.
"Waar is dit goedgekeur? Die baan word baie verniel, want ek dink daar word nie reg toesig gehou nie. Ek voel nogal baie teleurgesteld," sê Koopman.
Jack sê Alberts RVK is 'n klub vir die gemeenskap. "Ons wil die klub opbou en bevorder; dis wat vir ons belangrik is," sê Jack.